मुंबई से आए शेखर कपूर, जैकी श्रॉफ, प्रेम चोपड़ा, रंजीत, रमेश सिप्पी, गोविंद निहलाणी, मनमोहन शेट्टी, मीता वशिष्ठ, सुशांत सिंह, सुष्मिता मुखर्जी, गोविंद नामदेव सहित दर्जनों फिल्मकार खजुराहो, पन्ना और छतरपुर की धूल भरी गलियों में गेंदे की माला पहने लोगों को सिनेमा समझाते घूम रहे हैं। जैकी श्रॉफ सड़क किनारे फुटपाथ पर एक बुढ़िया चाय वाली की दुकान में खुद ही चाय बनाने लगते हैं। शाम को मुख्य मंच पर हजारों ग्रामीणों की किलकारी के बीच प्रेम चोपड़ा अपनी फिल्मों के डॉयलाग सुनाते हैं, तो रंजीत देवानंद की नकल उतारते हैं। शेखर कपूर बैंडिट क्वीन की यादें साझा करते हैं और पानी पर फिल्म बनाने के पुराने सपने का जिक्र छेड़ देते हैं। लोग जानना चाहते हैं कि मुंबई वाले बुंदेलखंड में फिल्म उद्योग के विकास में क्या योगदान कर सकते हैं। रमेश सिप्पी खजुराहो में अपने फिल्म स्कूल की शाखा खोलने की घोषणा करते हैं, तो वामन केंद्रे राष्ट्रीय नाट्य विद्यालय की ओर से नाट्य प्रशिक्षण शिविर लगाने का वादा करते हैं। उद्योगपति मयंक सिंह त्यागी, रमेश सिप्पी और शेखर कपूर की परियोजनाओं में धन लगाने की बात करते हैं, तो मध्यप्रदेश के प्रमुख सचिव (संस्कृति) मनोज श्रीवास्तव पूरे प्रदेश में सिनेमा संकुल बनाने का संकल्प दुहराते हैं।